चिड़ावा. यह किन्नर कुछ अलग है। उसने अपने नेक व्यवहार और लोगों की मदद करने में आगे रहने के कारण क्षेत्र में अलग पहचान बना ली है। किसी ने उसे बुआ का तो किसी ने बहन का दर्जा दे रखा है। वह चिड़ावा व आसपास के क्षेत्र में बेटियों की शादी में कन्यादान लिखवाना कभी नहीं भूलती, चाहे उन्हें शादी का कार्ड नहीं मिला हो।
अमूमन किन्नरों को सामाजिक दर्जा आसानी से नहीं मिलता, लेकिन सीता का मामला लीक से हट कर है। पिलानी रोड पर वार्ड 24 में दो दशक से भी ज्यादा समय से रह रही 65 वर्षीय यह किन्नर चिड़ावा ही नहीं, बल्कि पिलानी, सूरजगढ़, मंड्रेला और बगड़ सहित इनसे लगते ग्रामीण इलाकों में सीता बाई और सीता बुआ के नाम से जानी जाती है।
मिलनसार व सामाजिक सरोकार निभाने की समझ उसको ये सम्मान दिला रही है। पुत्र जन्म, बेटे के विवाह और गृह प्रवेश जैसे मांगलिक आयोजनों में यजमानों से बधाई का नेग लेने वाली सीता बेटी के विवाह में अधिकारपूर्वक कन्यादान भी भिजवाती है। बेटी के ब्याह का निमंत्रण कार्ड आए या न आए, उसे सूचना मिल जाए तो वह कन्यादान का शगुन भिजवाने से कभी नहीं चूकती। सातवीं तक पढ़ी सीता फख्र से कहती है, “गांव राम ने जो इज्जत बख्शी है, उस मायने में मेरा भी सामाजिक सरोकार निभाने का फर्ज बनता है। बाई (बहन) और बुआ का संबोधन अपनापन बढ़ जाता है।’
सीता किन्नर चिड़ावा इलाके में हर साल बेटियों की शादी में करीब 10 से 15 हजार रुपए कन्यादान के पेटे खर्च करती हैं। वह कहती हैं कि पिछले 15 साल से वह कन्यादान लिखवा रही है। इस दौरान जरूरतमंद परिवारों की दो बेटियों को एलसीडी, छह को कूलर, चार को आलमारी, छह को पंखे, दो को सिलाई मशीन व दो को मिक्सर मशीन भी दे चुकी है। कन्यादान के साथ हर बेटी को साड़ी व बर्तन जरूर देती हैं।
दान-धर्म का गल्ला बनाया, बेसहारा की मदद भी
सीता बुआ ने घर पर दान-धर्म का गल्ला बना रखा है। इसमें वह यजमानों से मिलने वाले बधाई के नेग (रुपए) में प्रति सौ रुपए पर 10 रुपए इस गल्ले में डालती है। इन्हीं रुपयों में से ही कन्यादान का शगुन, जरूरतमंद परिवार की बेटियों के विवाह में उपहार स्वरूप अलमारी, एलईडी, कूलर, मशीन व अन्य सामान भिजवाती है। पुरानी बस्ती की दरगाह में हजरत कमालुद्दीन-जमालुद्दीन के सालाना उर्स पर लंगर भी लगवाती है। बेसहारा और की मदद करने से भी नहीं चूकती।
hin_Deva hin_Deva hin_Deva hin_Deva hin_Deva hin_Deva